شیزر

شیزر شمالی سوریہ میں واقع ایک قصبہ ہے جو انتظامی لحاظ سے محافظہ حماہ کا حصّہ ہے۔ یہ قصبہ حماہ شہر سے شمال مغربی جانب واقع ہے۔ اس کے نزدیک محردہ، تریمسہ، کفر ھود، خُنَيزير اور حلفايا واقع ہیں۔ سوریہ کے سرکاری ادارے مرکزی ادارۂ شماریات کے مطابق 2004ء کی مردم شماری میں اس قصبہ کی کل آبادی 5953 افراد پر مشتمل تھی۔

صلیبی جنگوں کے دوران اس قصبہ کی بجائے ایک قلعہ ہوا کرتا تھا جس پر بنو منقد حاکم تھے۔ اس قلعہ اور خاندان نے صلیبی دور کی عیسائی اور مسلم سیاست میں اہم کردار ادا کیا۔

## جائے وقوعہ
شیزر، حماہ کے شمال مغرب میں 28 کلومیٹر کے فاصلے پر دریائے عاصی کے کنارے ایک اہم کراسنگ پوائنٹ پر واقع ہے۔

## وجہ تسمیہ
14 صدی قبل مسیح زمانہ کے مکتوبات عمارنہ میں اس قصبہ کا نام **سینزر** یا **سیزر** درج تھا۔ یونانیوں نے اسے **سِڈزارا** کا نام دیا۔ سلوقی سلطنت کے دور حکومت میں تھسلی کے ایک قصبہ لاریسا سے کافی نوآبادیات آ کر یہاں بس گئے تھے اس بنا پر اس کا نام تبدیل کر کے لاریسا رکھ دیا گیا۔ جب رومی یہاں کے حاکم ہوئے تو اُنھوں نے سابقہ نام بحال کر دیا اور بازنطینی دور میں یہ پرانے نام سیزر سے جانا جانے لگا۔ صلیبیوں نے اس قصبہ کا قبضہ پایا تو نام تبدیل کر کے قیصریہ رکھ دیا کیوں کہ صلیبیوں کو یہ غلط فہمی لاحق ہو گئی تھی کہ یہ مقام قیصریہ مزاکا (کیپادوکیہ، ترکیہ) ہے جہاں عیسائیوں کے ایک سینٹ باسل اعظم کی پیدائش ہوئی تھی۔

## تاریخ
64 قبل مسیح میں رومی فوج نے جنرل پومپی کی قیادت میں سوریہ فتح کیا تو یہ قصبہ بھی رومیوں کے قبضہ میں چلا گیا مگر جلد سلطنت اشکانیان کے پاکورس اوّل (دور: 39 قبل مسیح) نے سوریہ رومیوں سے حاصل کر لیا۔ عربوں کی سوریہ پر یلغار کے وقت شیزر پر بازنطینی حاکم تھے۔ 17ھ (638ء) میں عربوں نے حضرت ابو عبیدہ کی قیادت میں شیزر فتح کیا۔ عربوں اور بازنطینیوں کی جنگی کشمکش میں یہ قصبہ کبھی عربوں کی حکومت میں آ جاتا تھا تو کبھی بازنطینیوں کے قبضہ میں چلا جاتا تھا۔ 968ء میں بازنطینی قیصر نیکوفوروس دوم نے شیزر کا محاصرہ کیا اور 999ء میں باسل دوم نے اسے مسلمانوں کے قبضہ سے چھین لیا۔ بازنطینیوں نے اسے اپنا جنوبی سرحدی علاقہ بنا لیا اور اس کے انتظامی معاملات کا ذمہ دار بشپ آف شیزر کو قرار دیا۔ بازنطینیوں کے دوبارہ قبضہ کے وقت شیزر میں ایک فاطمی قلعہ بھی موجود تھا جس سے اندازہ ہوتا ہے کہ یہاں مختصر مدت کے لیے فاطمی بھی قابض رہے۔ امارت بنو منقذ کے دوسرے فرماں روا سدید الملک ابو الحسن علی (دور امارت: 1081ء - 1082ء) نے یہ قصبہ 1081ء میں بشپ سے قیمتاً حاصل کر لیا۔ بعد ازاں بازنطینیوں نے متعدد بار اس کے دوبارہ حصول کے لیے محاصرے کیے لیکن ہر بار انھیں ناکامی کا سامنا رہا۔

## صلیبی
فرنگی قوم کے قدم یہاں پہلی صلیبی جنگ کے دوران 1098ء میں پڑے تھے۔ صلیبیوں کے سوریہ پر قبضے اور مختلف امارتوں کی تشکیل کے بعد اُن کے امارتِ بنو منقذ سے جھڑپوں اور اتحادوں کے سلسلے جاری ہوئے۔
تصغیر|شیزر کا قلعہ

## امارتِ بنو منقذ
بنو منقذ نے شیزر کی تاریخ پر گہرے اثرات مرتب کیے ہیں اس لیے الگ عنوان کے تحت ان کے مختصر حالات دیے جا رہے ہیں۔

بنو منقذ کا اقتدار شیزر کے مشرق میں جبال انصاریہ سے بحیرۂ روم کے ساحل تک اور شمال میں لاذقیہ کے ساحلی شہروں سے جنوب میں طرطوشہ تک قائم رہا۔ پہلی صلیبی جنگ کے دوران بنو منقذ کے تیسرے امیر عزّ الدولہ نصر نے اپنی حدود سے گزرنے والے صلیبیوں کی مدد کی اور انھیں گھوڑے، خوراک اور دیگر ضروری سامان فراہم کیا۔ صلیبی جنگ کے بعد اُس کی سرحد انطاکیہ کی صلیبی سلطنت سے ملحق ہو گئی تھی اور بنو منقذ کی حدود میں انطاکیہ اور طرابلس کی صلیبی ریاستوں کی جانب سے چھاپہ مار کارروائیوں کا آغاز ہو گیا تھا۔ 1106ء میں مختصر مقابلہ کے بعد صلیبیوں نے شیزر کے شمال مغرب میں واقع **قلعہ المضیق** فتح کیا تو بنو منقذ نے شیزر سے اُن کے خلاف کارروائی کا آغاز کیا اور مجد الدین (دور امارت: 1098ء - 1137ء) اور عزّ الدین سلطان (دور امارت: 1098ء - 1154ء) نے طرابلس کے صلیبی حاکم ولیم دوم کو شکست دی، صلیبیوں سے معرکوں کے دوران ٹانکریڈ کو جنگی قیدی بنا لیا اور اُس کی رہائی کے لیے 1108ء اور 1110ء میں صلیبیوں سے تاوان وصول کیا۔ ٹانکریڈ، شاہِ یروشلم بالڈون اوّل اور طرابلس کے صلیبی حاکم برٹرینڈ نے اتحاد قائم کر کے 1111ء میں شیزر کا محاصرہ کر لیا۔ یہ محاصرہ دو ہفتے جاری رہا، آخر موصل کے سلجوقی حاکم شرف الدولہ مودود نے بنو منقذ کی مدد کی اور صلیبیوں کی رسد روک دی۔ نتیجتاً پانی اور خوراک کی کمی کی وجہ سے صلیبی محاصرہ اُٹھانے پر مجبور ہو گئے۔ ٹانکریڈ نے پسپائی کے باوجود شیزر کے نزدیک **تل ابن معشر** میں ایک قلعہ تعمیر کرایا تا کہ بنو منقذ کی سرگرمیوں پر نظر رکھی جا سکے۔
بائیں|تصغیر|قلعہ شیزر کی داخلی گزرگاہ1113ء میں جب حلب کے سلجوقی امیر **رضوان** (دور امارت: 1095ء - 1113ء) کی وفات ہوئی تو اُس کے بیٹے اور جانشین **الاخرس** (دور امارت: 1113ء - 1114ء) نے باطنیوں کو چُن چُن کر شہر سے بے دخل کر دیا، حلب سے بے دخل ہونے والے اکثر باطنیوں نے شیزر کا رُخ کیا اور اس قصبہ کو اپنا ٹھکانہ بنا لیا۔ 1119ء میں جب حلب کے حاکم **الغازی بن ارتق** (دور امارت: 1107ء - 1122ء) نے انطاکیہ کی صلیبی ریاست کے خلاف جہادی مہم شروع کی تو شیزر کی فوج نے بھی اُس میں حصّہ لیا۔ 1123ء میں **الرہا** شہر کے باہر جب ارتقی حکمران **نور الدولہ بیلک غازی** (دور امارت: 1112ء - 1124ء) نے شاہِ یروشلم بالڈون دوم کو جنگی قیدی بنا لیا تو اُسے ایک سال تک شیزر میں قیدی بنا کر رکھا گیا۔ بالڈون کے تاوان کے طور پر اُس کی بیٹی **لوویٹا** کو یرغمال بنا کر بالڈون کو رہا کر دیا گیا۔ لوویٹا 1125ء میں اپنے تاوان کی ادائیگی تک شیزر میں ہی قید رہی۔ بنو منقذ کے چوں کہ صلیبیوں کے ساتھ دوستانہ تعلقات تھے لہٰذا شاہِ یروشلم کو اجازت حاصل تھی کہ وہ جب چاہے اپنی بیٹی سے ملاقات کو آ سکتا ہے، لیکن اس کے ساتھ ساتھ مسلم پڑوسی ریاستوں سے بھی اُس کے دوستانہ تعلقات استوار تھے۔ 1125ء میں شیزر کو موصل کے ساتھ ملحق کر دیا گیا اور بنو منقذ، موصل کے سلجوقی امیر آق سنقر کے زیر فرمان آ گئے۔ آق سنقر کے بعد جب اُس کا بیٹا عماد الدین زنگی 1127ء میں موصل کا حاکم ہوا تو شیزر نے اُس کی بالادستی تسلیم کی۔

1137ء میں بازنطینی قیصر جان دوم (دور حکومت: 1118ء - 1143ء) نے انطاکیہ پر بازنطینی عمل داری قائم کرنے کی غرض سے کوچ کیا اور انطاکیہ پہنچ کر یہاں کے صلیبی حاکم ریمنڈ (دور امارت: 1136ء - 1149ء) سے وعدہ کیا کہ اگر وہ انطاکیہ کو بازنطینی سلطنت کے اختیار میں دے ڈالے گا تو شیزر، حلب، حماہ اور حمص پر مشتمل ایک ریاست قائم کر کے اُسے سپرد کر دی جائے گی۔ اپریل 1138ء میں بازنطینی فوج نے شیزر کا محاصرہ کر لیا مگر ریمنڈ اور حاکم الرُّہا جوسلین دوم نے بازنطینیوں کو فوجی مدد فراہم نہ کی۔ محاصرے کو ابھی چند ہی روز گذرے تھے کہ مئی میں سلطان عماد الدین زنگی قلعہ شیزر کو صلیبی محاصرے سے نجات دلانے آ پہنچا۔ بنو منقذ نے جب خود کو دونوں فوجوں کے مابین گھرا ہوا پایا تو زنگی کی بجائے بازنطینی اقتدار کی بالادستی کو اپنی امارت کے حق میں مناسب خیال کیا اور جان دوم کو اپنا بالادست فرماں روا تسلیم کرنے کی پیش کش کر دی۔ لیکن زنگیوں اور بازنطینیوں میں سے کسی نے بھی شیزر پر اپنا اختیار نافذ کرنے کی کوئی کوشش نہ کی اور شیزر بدستورِ سابق خود مختار حیثیت کا مالک رہا۔

بنو منقذ کی امارت 12 اگست 1157ء تک قائم رہی، آخر ایک زبردست زلزلے میں قلعہ کی عمارت زمین بوس ہو گئی اور بنو منقذ کا تمام خاندان جو کسی شاہی تقریب میں شرکت کی غرض سے قلعہ میں جمع تھا، ہلاک ہو کر تاریخ کا حصہ بن گیا۔ شاہی خاندان کے صرف دو افراد خوبیٔ قسمت سے اپنی جان بچانے میں کامیاب رہے۔ ایک تو امیر تاج الملک محمد بن سلطان (دور امارت: 1154ء - اگست 1157ء) کی بیوی تھی اور دُوسرا اُس کا بھتیجا اُسامہ بن منقذ تھا جو اس زلزلے کے دوران سفارت کی غرض سے دمشق میں موجود تھا۔

## شیزر کا جغرافیہ
ولیم صوری صلیبی جنگوں کے زمانہ کا ایک نام ور مؤرخ گذرا ہے، وہ 1157ء کے محاصرۂ شیزر کی تفصیلات کے ضمن میں اس کے جغرافیہ کے باب میں رقم طراز ہے: شیزر دریائے عاصی کے کنارے واقع ہے جو انطاکیہ سے بہتا ہے۔ بعض افراد اسے قیصریہ خیال کرتے ہیں اور اس بات پر یقین رکھتے ہیں کہ یہی کیپادوکیہ کا وہ مقام ہے جہاں سینٹ باسل اعظم کا قیام رہا تھا۔ درحقیقت اس نظریہ کے حامل افراد سخت گمراہی کا شکار ہیں۔ قیصریہ تو انطاکیہ شہر سے پندرہ یا اس سے زائد دِن کے سفر پر واقع ہے۔ یہ شہر تو کھوکھلی سوریہ کے صوبہ میں واقع ہے اور کیپادوکیہ سے ملنے والے صوبجات سے بھی الگ تھلگ ہے۔ اور (سینٹ باسل اعظم کے شہر کا) یہ نام بھی قیصریہ نہیں بلکہ قیصرہ ہے۔ شیزر اُن شہروں میں سے ایک ہے جسے یہ اعزاز حاصل ہے کہ یہ انطاکیہ کی بطریقیت کی معاونت کا فریضہ انجام دیتا ہے۔ شیزر کا نچلا حصہ میدان کے ساتھ پھیلا ہوا ہے جب کہ اُوپری حصہ بلند سطح پر واقع ہے اور وہاں قلعہ بھی موجود ہے جو کافی لمبا مگر تنگ ہے۔ قلعہ مضبوط دفاعی نظام کا حامل ہے کیوں کہ اس کے قدرتی دفاع کے علاوہ دریا ایک جانب سے حائل ہے تو دُوسری جانب سے بستیاں قلعہ پر حملے میں رُکاوٹ ہیں۔ اس طرح قلعہ مکمل طور پر ناقابلِ رسائی ہے۔

## شہری زندگی
شہریوں کے بارے میں، ولیم صوری کا کہنا ہے:انھیں ہتھیاروں کے بارے میں بہت کم علم تھا؛ اُن کی توجہ مکمل طور پر تجارت پر مرکوز تھی۔ اُن شہریوں میں سے بہت سے عیسائی تھے جنھیں ولیم اپنے مسلمان حکمرانوں کے ماتحت غلام سمجھتا تھا، لیکن ایسا لگتا ہے کہ بنو منقذ روادار حاکم تھے اور مختلف فرقوں کے عیسائی اور مسلمان دونوں وہاں امن و امان سے رہتے تھے۔ شیزر اور اسلامی دُنیا کے دیگر مقامات کے طرزِ حیات کا ایک عینی شاہد تذکرہ اُسامہ ابن منقذ کی کتاب الاعتبار میں درج ہے جس میں بارھویں صدی عیسوی میں مسلمانوں کے طرزِ حیات کے مختلف گوشوں کے بارے میں نہایت اہم معلومات کا بیان ہے۔ بنو منقذ کے اُمراء ادب پرور اور شکار کے شوقین تھے اور اپنے مسلم اور عیسائی پڑوسی حکمرانوں کے ساتھ صلح و جنگ کے معاملات میں بھی شریک رہا کرتے تھے۔

## امرائے بنی منقذ کی فہرست
شیزر پر 1059ء سے 1157ء تک بنو منقذ کی حکومت قائم رہی تھی، اس امارت کے امرا کی فہرست ذیل میں دی جا رہی ہے:

## باطنی، زنگی، مملوک ادوار
بنو منقذ کے خاتمہ اور شیزر کی زلزلہ میں تباہی کے بعد اس کے کھنڈر پر باطنیوں نے قبضہ کر لیا اور یہاں اپنا اڈّہ بنا لیا مگر 1158ء میں وہ صلیبیوں سے شکست کھا گئے، صلیبیوں کو باہمی تنازعات کے باعث محاصرہ ترک کر کے واپس جانا پڑا۔ نور الدین زنگی نے شیزر کو اپنی سلطنت میں شامل کیا اور اس کی تعمیر نو پر توجہ دی۔ 1170ء میں پھر ایک زلزلہ آیا اور شیزر دوبارہ کھنڈر میں بدل گیا، 1174ء میں یہاں صلاح الدین ایوبی کا اقتدار قائم ہو گیا۔ ایوبی دور میں شیزر کی دوبارہ تعمیر نو ہوئی۔ 1241ء میں خوارزمیوں کے ہاتھوں شیزر کو پھر تباہی کا منہ دیکھنا نصیب ہوا۔ مصر کے مملوک سلطان بیبرس نے 1260ء میں شیزر کا قبضہ پایا تو اس کی تعمیر نو پر توجہ دی۔

## موجودہ دور میں
شیزر کے تاریخی قلعہ کو 1958ء میں قومی یادگار قرار دیا گیا اور اسے کسی قسم کے نقصان سے بچانے کے لیے قلعہ کے آخری رہائشیوں کو بے دخل کر کے حکومتی تحویل میں لے لیا گیا۔ یہ مقام آج کل قلعہ شیزر کے نام سے جانا جاتا ہے جب کہ شہر کے لیے شیزر کا نام مستعمل ہے۔

## حوالہ جات

زمرہ:سوریہ میں قلعے
زمرہ:صلیبی جنگیں
زمرہ:محافظہ حماہ میں عمارات و ساخات
زمرہ:سوریہ میں قصبے
زمرہ:صلیبیوں کے قلعے
زمرہ:تاریخ سوریہ
زمرہ:ایشیا میں تیرہویں صدی ق م
زمرہ:سوریہ میں کھنڈر
زمرہ:سوریہ کے شہر
زمرہ:سوریہ کے آباد مقامات